ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Φεβρουαρίου 1977 περί των εξαγωγών αργού πετρελαίου και προϊόντων πετρελαίου από ένα Κράτος μέλος σε άλλο σε περίπτωση δυσχερειών εφοδιασμού

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 103 παράγραφος 4,

την πρόταση της Επιτροπής,

Εκτιμώντας:

ότι η καθιέρωση κοινοτικής ενεργειακής πολιτικής συγκαταλέγεται μεταξύ των στόχων τους οποίους έχει θέσει η Κοινότης και ότι εναπόκειται στην Επιτροπή να προτείνει τα μέτρα που πρέπει να ληφθούν για το σκοπό αυτό-

ότι η καθιέρωση πραγματικής αλληλεγγύης μεταξή των Κρατών μελών, σε περίπτωση δυσχερειών εφοδιασμού, συνιστά ένα από τα θεμελιώδη στοιχεία της κοινοτικής ενεργειακής πολιτικής-

την οδηγία 73/238/ΕΟΚ του Συμβουλίου της 24ης Ιουλίου 1973 περί των μέτρων των προοριζομένων για την άμβλυνση των δυσχερειών εφοδιασμού σε αργό πετρέλαιο και προϊόντα πετρελαίου (1)-

ότι είναι αναγκαίο να αποφευχθεί αυτές οι δυσχέρειες του εφοδιασμού να προκαλέσουν διαταραχές στις ενδοκοινοτικές συναλλαγές, οι οποίες δύνανται να θέσουν σε σοβαρό κίνδυνο τον εφοδιασμό ενός ή περισσοτέρων Κρατών μελών- ότι, σε περίπτωση δυσχερειών, για την παρακολούθηση της εξελίξεως της καταστάσεως είναι αναγκαία η πληροφόρηση επί των ενδοκοινοτικών συναλλαγών-

ότι ένα καθεστώς αυτομάτως παραχωρουμένων αδειών συνιστά κατάλληλο μέσο που επηρεάζει ελάχιστα τις συναλλαγές στο εσωτερικό της Κοινότητος-

ότι η λήψη συντηρητικών μέτρων δύναται να αποβεί αναγκαία-

ότι, λαμβανομένου υπόψη ότι τα συντηρητικά μέτρα δεν είναι απαραίτητα για παραδόσεις εμπορευμάτων τρίτων χωρών που διαμετακομίζονται μέσω ενός Κράτους μέλους προς ένα άλλο Κράτος μέλος, οι παραδόσεις αυτές πρέπει να αποκλεισθούν από το πεδίο εφαρμογής της παρούσης αποφάσεως-

ότι σύμφωνα με τις αρχές της αλληλεγγύης και της μη διακρίσεως η επιβάρυνση από τα ελείμματα του εφοδιασμού σε αργό πετρέλαιο και προϊόντα πετρελαίου πρέπει να κατανέμεται μεταξύ των Κρατών μελών κατά δίκαιο τρόπο-

ότι πρέπει να εξασφαλισθεί ότι η τήρηση των αρχών της συνθήκης δεν πρέπει να καταλήξει σε μεγαλύτερη ζημία ενός Κράτους μέλους σε σχέση με άλλα Κράτη μέλη-

ότι πρέπει να ληφθεί υπόψη κάθε τυχόν απόφαση, που λαμβάνεται σε κοινοτικό επίπεδο σχετικά με τον περιορισμό της καταναλώσεως ενεργείας-

ότι άλλα συμπληρωματικά μέτρα δύνανται να αποβούν αναγκαία, για να εξασφαλισθεί ο άριστος εφοδιασμός σε αργό πετρέλαιο και προϊόντα πετρελαίου του συνόλου της Κοινότητος.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Σε περίπτωση εμφανίσεως δυσχερειών κατά τον εφοδιασμό σε αργό πετρέλαιο ή/και προϊόντα πετρελαίου ενός ή περισσοτέρων Κρατών μελών, η Επιτροπή, κατόπιν αιτήσεως ενός Κράτους μέλους ή με δική της πρωτοβουλία κατόπιν διαβουλεύσεως με την ομάδα που προβλέπεται από την οδηγία 73/238/ΕΟΚ δύναται να αποφασίσει να υπαγάγει τις μεταξύ των Κρατών μελών συναλλαγές προϊόντων των κλάσεων 27.09 και 27.10 Α, Β, Γ Ι και Γ ΙΙ του κοινού δασμολογίου σε ένα σύστημα αδειών αυτομάτως παραχωρουμένων από Κράτος μέλος προελεύσεως.

Οι άδειες πρέπει να παραχωρούνται αμελλητί και χωρίς διοικητικά έξοδα για κάθε ποσότητα που ζητείται και με ελάχιστη χρονική διάρκεια 15 εργασίμων ημερών και μεγίστη ενός μηνός.

2. Στην περίπτωση που η ανάληψη δράσεως από την Επιτροπή ζητείται από ένα Κράτος μέλος, αυτή αποφασίζει το αργότερο εντός πέντε εργασίμων ημερών από την παραλαβή της αιτήσεως.

3. Η παρούσα απόφαση δεν αφορά παραδόσεις εμπορευμάτων τρίτων χωρών με προορισμό ένα Κράτος μέλος, που διαμετακομίζονται μέσω άλλων Κρατών μελών.

4. Κάθε απόφαση της Επιτροπής που εισάγει ένα σύστημα αδειών σύμφωνα με την παράγραφο 1 κοινοποιείται στο Συμβούλιο και στα Κράτη μέλη. Κάθε Κράτος μέλος δύναται να προσβάλει αυτήν ενώπιον του Συμβουλίου εντός δέκα εργασίμων ημερών από την ημερομηνία της κοινοποιήσεως.

Το Συμβούλιο, αποφαινόμενο με ειδική πλειοψηφία, δύναται να καταργήσει την απόφαση της Επιτροπής ή να τροποποιήσει τους όρους ή τον τρόπο εφαρμογής της.

5. Οι αποφάσεις της Επιτροπής εφαρμόζονται από της κοινοποιήσεώς τους στα Κράτη μέλη. Δεν επηρεάζουν τα προϊόντα που κατά τη στιγμή εκείνη ευρίσκονται υπό διακίνηση.

Άρθρο 2

Σε περίπτωση κατά την οποία πραγματική ή επικείμενη ανεπάρκεια του εφοδιασμού σε αργό πετρέλαιο ή/και προϊόντα πετρελαίου προκαλεί ασυνήθη αύξηση των συναλλαγών πετρελαίου μεταξύ Κρατών μελών, η Επιτροπή με αίτηση ενός Κράτους μέλους, κατόπιν διαβουλεύσεως με την ομάδα που προβλέπεται από την οδηγία 73/238/ΕΟΚ, δύναται να επιτρέψει στο εν λόγω Κράτος μέλος να αναστείλει την έκδοση των αδειών εξαγωγής κατά το αναγκαίο μέτρο προς αποφυγή των ασυνήθων αυτών συναλλαγών. Η διάρκεια ισχύος της αδείας της Επιτροπής ορίζεται σε δέκα εργάσιμες ημέρες.

Με αίτηση Κράτους μέλους, το Συμβούλιο συνέρχεται εντός σαράντα οκτώ ωρών για να επικυρώσει, τροποποιήσει ή καταργήσει με ειδική πλειοψηφία την άδεια που χορήγησε η Επιτροπή.

Άρθρο 3

Όταν η ανεπάρκεια είναι τέτοιας φύσεως ώστε να θέσει σε σοβαρό κίνδυνο τον εφοδιασμό με αργό πετρέλαιο ή/και προϊόντα πετρελαίου σε Κράτος μέλος ή όταν ευλόγως αναμένεται τέτοια εξέλιξη, η Επιτροπή με αίτηση Κράτους μέλους, κατόπιν διαβουλεύσεως με την ομάδα που προβλέπεται από την οδηγία 73/238/ΕΟΚ, δύναται να επιτρέψει στο Κράτος μέλος αυτό να αναστείλει την έκδοση των αδειών εξαγωγής, υπό τον όρο ότι οι παραδοσιακές συναλλαγές θα διατηρηθούν, όσο τούτο είναι δυνατό.

Κατόπιν αιτήσεως Κράτους μέλους, το Συμβούλιο συνέρχεται εντός σαράντα οκτώ ωρών για να τροποποιήσει ή να καταργήσει με ειδική πλειοψηφία την άδεια που χορήγησε η Επιτροπή. Αν το Συμβούλιο δεν την ακυρώσει ή δεν την τροποποιήσει, η άδεια παραμένει σε ισχύ.

Άρθρο 4

Σε περίπτωση αιφνιδίας κρίσεως σε Κράτος μέλος, και εφ' όσον οποιαδήποτε καθυστέρηση θα προκαλούσε σοβαρή ζημία της οικονομίας του, το Κράτος μέλος αυτό, κατόπιν διαβουλεύσεως με την Επιτροπή και αφού πληροφορήσει τα άλλα Κράτη μέλη, δύναται να αναστείλει προσωρινά την έκδοση αδειών εξαγωγής.

Η απόφαση ισχύει για χρονικό διάστημα δέκα ημερών.

Κατόπιν αιτήσεως Κράτους μέλους ή της Επιτροπής το Συμβούλιο συνέρχεται εντός σαράντα οκτώ ωρών. Κατόπιν προτάσεως της Επιτροπής δύναται με ειδική πλειοψηφία να αποφασίσει τη λήψη των καταλλήλων μέτρων.

Τα υπό του Συμβουλίου ληφθέντα μέτρα τίθενται σε εφαρμογή την επομένη της εκπνοής της προθεσμίας εφαρμογής των εθνικών μέτρων. Πάντως, το Συμβούλιο δύναται να αποφασίσει ομόφωνα την εφαρμογή των υπ' αυτού ληφθέντων μέτρων προ της εκπνοής της προθεσμίας αυτής.

Άρθρο 5

1. Αν η Επιτροπή, κατόπιν διαβουλεύσεως με την ομάδα που προβλέπεται από την οδηγία 73/238/ΕΟΚ ή βάσει πληροφοριών που γνωστοποιούνται από Κράτος μέλος, διαπιστώσει ότι οι όροι εφοδιασμού σε αργό πετρέλαιο ή/και προϊόντα πετρελαίου σε ένα ή περισσότερα Κράτη μέλη δεν δικαιολογούν πλέον την εφαρμογή των μέτρων που προβλέπονται από τα άρθρα 1 έως 4:

α) αποφασίζει να τα τροποποιήσει ή να τα καταργήσει στην περίπτωση κατά την οποία τα μέτρα αυτά έχουν ληφθεί κατόπιν αποφάσεως της Επιτροπής-

β) προτείνει στο Συμβούλιο την τροποποίηση ή την κατάργησή τους, στην περίπτωση κατά την οποία τα μέτρα αυτά έχουν ληφθεί κατόπιν αποφάσεως του Συμβουλίου.

2. Οι αποφάσεις της Επιτροπής που λαμβάνονται σύμφωνα με την παράγραφο 1 περίπτωση α) εφαρμόζονται από της κοινοποιήσεώς τους στα Κράτη μέλη. Κάθε Κράτος μέλος δύναται να προσβάλει ενώπιον του Συμβουλίου απόφαση της Επιτροπής που τροποποιεί ή καταργεί μέτρα προβλεπόμενα από τα άρθρα 1 έως 4.

3. Το Συμβούλιο αποφαίνεται με ειδική πλειοψηφία εντός δέκα ημερών από της ημερομηνίας καταθέσεως της προσφυγής.

Άρθρο 6

Το Συμβούλιο αποφαίνεται ομόφωνα εντός δέκα ημερών για κάθε συμπληρωματικό μέτρο που προτείνεται από την Επιτροπή για την εξασφάλιση του αρίστου εφοδιασμού με αργό πετρέλαιο ή/ και προϊόντα πετρελαίου του συνόλου της Κοινότητος.

Άρθρο 7

Η Επιτροπή κατόπιν διαβουλεύσεως με τα Κράτη μέλη προσδιορίζει τους τρόπους εφαρμογής της παρούσης αποφάσεως.

Άρθρο 8

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 14 Φεβρουαρίου 1977.

Για το Συμβούλιο

Ο Πρόεδρος

J. SILKIN

(1) ΕΕ αριθ. Ν 228 της 16. 8. 1973, σ. 1.